钦定古今图书集成/明伦汇编/氏族典/第269卷 > 王安石
## 钦定古今图书集成/明伦汇编/氏族典/第269卷 > 王安石

按《宋史王安石传》：“安石，字介甫，抚州临川人。父益，都
官员外郎。安石少好读书，属文动笔如飞。曾巩携以
示欧阳修，修为延誉。擢进士上第，签书淮南判官，调
知鄞县。起堤堰，决陂塘，为水陆之利。贷谷与民，立息
以偿，俾新陈相易，邑人便之。文彦博为相，荐试馆职不就。请知常州，移提点江东刑狱，入为度支判官。安”
石议论高奇，能以辨博济，其说果于自用，慨然有矫
世变俗之志，于是上《万言书》。后当国，其所注措，大抵
皆祖此。俄直集贤院，以母忧去，终英宗世，召不赴。安
石本楚士，未知名于中朝，以韩、吕二族为巨室，欲借
以取重，故深与韩绛。绛弟维及吕公著友，三人更游
扬之，名始盛。神宗即位，命知江宁府，数月，召为翰林
学士兼侍讲。熙宁元年，始造朝。二年，拜参知政事。上
谓曰：“人以卿但知经术，不晓世务。”安石对曰：“经术正
所以经世务尔。”上问施设何先，安石曰：“变风俗，立法
度，正方今之所急也。”上以为然。于是设制置三司条
例，而农田、青苗、均输、保甲、免役、市易、保马、方田诸役，
相继并兴。由是赋敛愈重，而天下骚然矣。七年春，天
下久旱，饥民流离，帝忧形于色。监安上门郑侠绘《流
民图》以献，曰：“旱由安石所致。”帝疑之，遂罢为观文殿
大学士。八年二月，复拜相，封舒国公。元丰三年，改封
荆。哲宗立，加司空。元祐元年卒，赠太傅，谥曰文。子雱。